A BIZOTTSÁG 1713/2004/EK RENDELETE
(2004. szeptember 30.)
a 800/1999/EK rendelettől való eltérések megállapításáról a Szerződés I. melléklete által nem szabályozott áruk formájában Bulgárián kívüli harmadik országba exportált termékek tekintetében
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásából származó egyes árukra vonatkozó kereskedelmi rendelkezések megállapításáról szóló, 1993. december 6-i 3448/93/EK tanácsi rendeletre (1) és különösen annak 8. cikke (3) bekezdésére,
mivel:
(1)
A Szerződés I. melléklete által nem szabályozott áruk formájában kivitt egyes mezőgazdasági termékek export-visszatérítése odaítélési rendszerének alkalmazására vonatkozó közös részletes szabályok megállapításáról, valamint az ilyen visszatérítések összegének meghatározási kritériumairól szóló, 2000. július 13-i 1520/2000/EK bizottsági rendelet (2) 16. cikkének (1) bekezdése rendelkezik arról, hogy a mezőgazdasági termékek export-visszatérítési rendszerének alkalmazására vonatkozó közös részletes szabályok megállapításáról szóló, 1999. április 15-i 800/1999/EK bizottsági rendelet (3) alkalmazandó a Szerződés I. melléklete által nem szabályozott áruk formájában kivitt termékek tekintetében.
(2)
A 800/1999/EK rendelet 3. cikke előírja, hogy egy adott harmadik országba történő bevitelkor akkor szerzik meg az export-visszatérítésre való jogosultságot, ha egy megkülönböztetett visszatérítés vonatkozik arra a harmadik országra. Azon rendelet 14., 15. és 16. cikkei állapítják meg a megkülönböztetett visszatérítés fizetésének feltételeit, különösen az áruk célállomásra érkezésének bizonyítékaként bemutatandó dokumentumokat.
(3)
A megkülönböztetett visszatérítés esetében a 800/1999/EK rendelet 18. cikke (1) és (2) bekezdései előírják, hogy a visszatérítés egy részét, a legalacsonyabb visszatérítési rátával számolva, az exportőr igénylése alapján fizetik, amint bizonyítékot mutat be arra, hogy a termék elhagyta a Közösség vámterületét.
(4)
A Bulgáriából származó egyes feldolgozott mezőgazdasági termékek behozatalára és egyes feldolgozott mezőgazdasági termékek Bulgáriába irányuló kivitelére vonatkozó önálló és átmeneti intézkedések elfogadásáról szóló, 2004. szeptember 24-i 1676/2004/EK tanácsi rendelet (4) önálló alapon rendelkezik a Szerződés I. melléklete által nem szabályozott feldolgozott mezőgazdasági termékekre nyújtott visszatérítések 2004. október 1-jétől történő eltörléséről azok Bulgáriába irányuló kivitele esetén.
(5)
Bulgária vállalta, hogy csak akkor alkalmaz kedvezményes importrendelkezéseket a területére bevitt árukra, ha az érintett árukat olyan dokumentumok kísérik, amelyek kimondják, hogy azok nem jogosultak export-visszatérítés fizetésére.
(6)
E rendelkezések figyelembevételével, Bulgária Európai Unióhoz történő lehetséges csatlakozására tekintettel levő átmeneti intézkedésként, valamint annak elkerülése érdekében, hogy a harmadik országokkal folytatott kereskedelmük során a kereskedőkre ne terheljenek szükségtelen költségeket, indokolt eltérni a 800/1999/EK rendelettől abból a szempontból, hogy az bizonyítékot ír elő a megkülönböztetett visszatérítés esetén az importra. Amennyiben a kérdéses célországra nem rögzítettek export-visszatérítést, szintén indokolt, hogy ne vegyenek tudomást erről a tényről a legalacsonyabb visszatérítési ráta meghatározásakor.
(7)
Mivel az 1676/2004/EK rendeletben megállapított önálló és átmeneti intézkedések 2004. október 1-jén lépnek hatályba, e rendelet a kihirdetése napját követő napon lépjen hatályba.
(8)
Az e rendeletben előírt intézkedések összhangban vannak a Szerződés I. mellékletében fel nem sorolt, feldolgozott mezőgazdasági termékek kereskedelmére vonatkozó horizontális kérdések irányítóbizottsága véleményével,
ELFOGADTA EZT A RENDELETET:
1. cikk
A 800/1999/EK rendelet 16. cikkétől való eltérésként, amennyiben a visszatérítés megkülönböztetése csupán annak az eredménye, hogy Bulgáriára vonatkozóan nem rögzítettek visszatérítést, az 1520/2000/EK rendelet B. mellékletében felsorolt valamennyi áru vonatkozásában, amelyekről az 1676/2004/EK rendelet rendelkezik, a visszatérítés kifizetésének nem feltétele az importvámeljárások befejeztének bizonyítéka.
2. cikk
A legalacsonyabb visszatérítési rátának a 800/1999/EK rendelet 18. cikk (2) bekezdése értelmében végzett meghatározásakor nem kell figyelembe venni azt a tényt, hogy az 1520/2000/EK rendelet B. mellékletében felsorolt áruk Bulgáriába irányuló kivitele vonatkozásában nem rögzítettek export-visszatérítést.
3. cikk
E rendelet az Európai Unió Hivatalos Lapjában való megjelenését követő napon lép hatályba.
Ezt a rendeletet 2004. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. szeptember 30-án.